ÅRSRAPPORT FRA REKRUTTERINGS- / UNGDOMSARBEIDET 2005. 

Det ble på siste årsmøte vedtatt at styret for skytterlaget skulle ta seg av rekrutterings- / ungdomsarbeidet i året 2005.  Det har siden laget ”mista” sin innendørsbane, vært vanskelig å få til noe organisert ungdomsarbeid med henblikk på å bygge opp ei gruppe med nye ”friske” skyttere til laget. For hvis vi ikke lykkes med det nå, ville det bli tungt å drive aktiviteten framover.
Lagets aktive medlemmer tok utfordringen alvorlig, og startet opp med å leie / låne innendørsbanen til Lunde sk.lag sist vinter, for å kunne tilby treningsmuligheter og drive rekrutteringsarbeid.  
Gjennom vinteren møtte det fast 6 -8 nye aspiranter, en kveld i uka.  Enkelte av ungdommene deltok også på feltskyting på stevner omkring i Samlaget, og høstet premier.  
Da feltsesongen var over, valgte vi å fortsette med treningstilbudet på vårt baneanlegg på Tveitdammen.  Etterspørselen for å få være med på disse treningskveldene har bare økt på utover sommer og høsten, slik at vi nå har fått ei flott gruppe med gutter og jenter som trives med denne formen for sport og konkurranse.
Vi arrangerte både interne lagkonkurranser for aktive og ”støtteapparatet / sponsorene”, med meget god oppslutning.  Likeså var det en koselig dag på skytebanen under Skytingens Dag, med kaffe, brus og vafler, som foreldrene og pårørende støtte opp med.  Dette satte vi andre i styret stor pris på.
Flere av ungdommene har også deltatt på flere banestevner i år.

Da banesesongen var over for i år, valgte vi å leie Mælum skytterlags innendørsbane, som har kapasitet til 10 skyttere samtidig.  Her stiller det 12 til 15 ungdommer opp en kveld i uka, sammen med sine entusiastiske å aktive foreldre og pårørende.  At ungdommene må ha med seg ”følge”, har vi satt som et krav og en forutsetning for at ”deres håpefulle” skal få kunne delta på tilbudet vårt.
Foruten vanlig skyte- og skuddtrening, gis det informasjon om bl.a. sikkerhetsregler og annen skyteteknisk instruksjon fra instruktører og våre etablerte skyttere. 

Vi ser fram til innendørskarusellen og feltskytinga, og håper at så mange som mulig vil delta der også.  Styret har gjort vedtak om at våre ungdomsskyttere som deltar på stevner og skyter med kaliber 22, skal få sponset stevneammunisjon.  Videre jobber styret med ett prosjekt for å skaffe juniorvåpen, 4 stk., av typen SAUER 200 STR, kaliber 6,5.  Dette med tanke på felt og banesesongen.

Totalt sett må vi si oss glade for den responsen og aktiviteten som vi har fått til, og håper at spesielt skytterne, men også foresatte opplever denne formen for idrett så meiningsfull og interessant at de vil fortsette, og kanskje er det ikke så lenge til før vi har flere oppe på seierspallen.

Vi ansvarlige vil takke for den innsats alle har vært med på for å få dette til å lykkes, og ønsker alle som er med, lykke til videre.

Jan Erik B.
Instruktør.